30.12.2022.
HR
Službeni list Europske unije
C 498/47
25. stoga od Europske komisije traži da izradi novu dugoročnu europsku strategiju za 2030., kojom će povezati imperative ekološke i digitalne tranzicije i ojačati ekonomsku, socijalnu i teritorijalnu koheziju Unije; insistira na tome da strategija treba obuhvatiti sve europske politike i fondove kojima se potiče ulaganje u skladu s načelom „nenanošenja štete koheziji” uvedenim u izvješću o koheziji;
26. izražava žaljenje zbog nedostatka mehanizama za koordinaciju i povezivanje Mehanizma za oporavak i otpornost i kohezijske politike te rizika od preklapanja ili istiskivanja u nedostatku stvarnog mehanizma kojim se provjerava dodatnost financiranja iz Mehanizma za oporavak i otpornost;
27.
insistira na tome da europske investicijske politike trebaju biti ravnopravne kako bi se izbjeglo natjecanje između različitih europskih politika na terenu jer, za razliku od drugih politika, pravila državne potpore trenutno ometaju provedbu kohezijske politike;
28. u tom kontekstu od Europske komisije traži da provede temeljitu analizu i razvije europski zakonodavni okvir o državnim potporama kako bi projekti koje podržavaju razni europski programi i fondovi potpali pod ista pravila;
Kako bolje integrirati kohezijsku politiku u europski semestar 29. napominje da se u izvješću o koheziji ne spominje povezanost kohezijske politike i okvira gospodarskog upravljanja Unije, usprkos povećanoj ulozi europskog semestra u provedbi kohezijske politike u programskom razdoblju 2021.–2027.;
30. pozdravlja uključivanje novog odjeljka o teritorijalnim razlikama u izvješća za pojedine zemlje proljetnog paketa za europski semestar objavljenog u svibnju 2022.
pod uvjetom da je to namijenjeno isključivo jačanju teritorijalne kohezije u Europi, a ne nametanju strukturnih reformi potpuno nepovezanih s dugoročnim ciljevima kohezijske politike;
31.
traži od Komisije da nastavi promicati usmjerenost na izazove teritorijalne kohezije koji utječu na europska područja i regije, kako je navedeno u izvješćima za pojedine zemlje i relevantnim porukama za pojedine zemlje;
32. poziva na sveobuhvatnije razmatranje reforme postojećeg okvira za koordinaciju ekonomskih politika kako bi se u razne faze europskog semestra moglo integrirati načelo „nenanošenja štete koheziji” i na bolji način uključiti lokalne i regionalne vlasti;
33. konstatira, na temelju osmog izvješća o koheziji, da deficit javnog ulaganja u Europskoj uniji predstavlja skriveni dug; stoga ponavlja svoj dosad često iskazivani zahtjev za „zlatno pravilo sufinanciranja” u skladu s kojim se rashodi država članica i lokalnih i regionalnih vlada za sufinanciranje strukturnih i investicijskih fondova (u skladu s ograničenjima Unije koja se primjenjuju na sufinanciranje) ne smatraju strukturnim, javnim ili sličnim rashodima definiranima u paktu o stabilnosti i rastu; ističe da su javna ulaganja poput onih namijenjenih održivoj ekološkoj, digitalnoj i socijalnoj tranziciji i održavanju europske konkurentnosti važna za buduće generacije i da stoga s njima treba postupati na odgovarajući način, među ostalim prilagođavanjem europskih računovodstvenih pravila;
34. ponavlja svoj poziv iz prethodnih mišljenja (1) da se sastavi kodeks postupanja za doprinos lokalnih i regionalnih vlasti europskom semestru.
Kodeks postupanja potreban je da bi europski semestar bio transparentniji, uključiviji i demokratičniji, ali i učinkovitiji zahvaljujući uključivanju lokalnih i regionalnih vlasti.
Time se povećava osjećaj odgovornosti na lokalnoj i regionalnoj razini, čime se poboljšava provedba željenih ekonomskih reformi u državama članicama;
(1)
Mišljenje Europskog odbora regija – Plan za oporavak Europe od pandemije bolesti COVID-19: Mehanizam za oporavak i otpornost te Instrument za tehničku potporu (SL C 440, 18.12.2020., str. 160.).
Mišljenje Europskog odbora regija – Europski semestar i kohezijska politika: usklađivanje strukturnih reformi s dugoročnim ulaganjima (SL C 275, 14.8.2019., str. 1.).
Mišljenje Europskog odbora regija o „Boljem upravljanju europskim semestrom: kodeks postupanja za uključivanje lokalnih i regionalnih vlasti” (SL C 306, 15.9.2017., str. 24.).